**Jавни позив за ангажовање лица на пројекту „Методе радног оспособљавања: Нове шансе за развој вештина одраслих у Републици Србији“ финансираног од стране Европске уније**

 Министарство за рад, запошљавање, борачка и социјална питања оглашава јавни позив за попуњавање позиција у пројектно-имплементационој јединици на пројекту „Методе радног оспособљавања: Нове шансе за развој вештина одраслих у Републици Србији“, који је финансиран од стране Европске уније у оквиру Програма за запошљавање и социјалне иновације (EaSI).

Пројекат се спроводи у сарадњи са два партнера, Националном службом за запошљавање и Факултетом политичких наука. Водећи апликант је Министарство за рад, запошљавање, борачка и социјална питања. Циљ пројекта је стварање чврстог основа у Републици Србији за спровођење Препоруке Европског савета о Методама радног оспособљавања, узимајући у обзир постојеће одредбе на основу којих се могу изградити подстицајне могућности и идентификовати недостаци у сарадњи са релевантним заинтересованим странама, као и подршка националним властима у циљу усмеравања подучавања одраслих.

 Пројекат ће промовисати надоградњу вештина и охрабривати појединце да се развијају како би остали конкурентни и унапредили своја знања, од којих могу имати користи на тржишту рада. Пројекат ће такође подстаћи релевантне актере који имају директну контролу и утицај на подршку образовања одраслих да улажу у програме доживотног учења широм земље. Резултати ће олакшати приступ неквалификованим и нискоквалификованим одраслим особама до флексибилних путева за побољшање њихове писмености, нумеричког и дигиталног знања.

Јавни позив се расписује ради попуњавања следеће позиције:

1. **Сарадник на пројекту**

Опис посла:

Пружа административну и логистичку подршку у координацији и имплементацији свих активности, укључујући и логистичку подршку у организовању састанака, организовању тренинга и радионица; Пружа подршку менаџеру пројекта приликом свих активности у вези са управљањем пројектом; Врши друге административне послове у складу са динамиком реализације пројекта.

Услови:

Стечено високо образовање из научне, односно стручне области у оквиру образовно-научног поља друштвено-хуманистичких наука, техничко-технолошких наука или природно-математичких наука на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету;

Најмање три године радног искуства у струци;

Напредно познавање енглеског језика (писање, читање, пословна комуникација);

Искуство у административним пословима;

Напредно познавање рада на рачунару;

Евалуација пристиглих пријава се спроводи у два круга.

Први круг евалуације обавља се увидом у биографије.

Кандидати који прођу у други круг, биће позвани на разговор.

Са одабраним кандидатом биће закључен уговор о делу за период трајања пројекта.

**Рок за подношење пријаве на јавни позив** је 10. децембар 2019. године.

**Документација која се подноси на пријаву за позив:** биографија (на енглеском и српском језику) у којој треба назначити позицију за коју се конкурише.

 **Aдреса на коју се подноси пријава**: medjunarodna.saradnja@minrzs.gov.rs.